
Nr.521, datë 8.8.2007

PËR PROCEDURAT E BLERJES NGA MINISTRIA E MBROJTJES TË DISA MALLRAVE, TË PËRJASHTUARA NGA RREGULLAT E PËRGJITHSHME TË PROKURIMIT PUBLIK

Në mbështetje të nenit 100 të Kushtetutës, të pikës 11 të nenit 14 të ligjit nr.8671, datë 26.10.2000 “Për pushtetet dhe autoritetet e komandimit dhe drejtimit strategjik të Forcave të Armatosura të Republikës së Shqipërisë”, të ndryshuar dhe të nenit 5 të ligjit nr.9643, datë 20.11.2006 “Për prokurimin publik”, me propozimin e Ministrit të Mbrojtjes, Këshilli i Ministrave

VENDOSI:

1. Mallrat, produktet dhe shërbimet, që nuk i nënshtrohen ligjit nr.9643, datë 20.11.2006 “Për prokurimin publik” (neni 5) dhe që janë të nevojshme për modernizimin e Forcave të Armatosura, klasifikohen nga Ministria e Mbrojtjes, e cila përcakton:
a) llojet e armëve, të municioneve, pajimeve, pajisjeve ushtarake e materialeve luftarake dhe të shërbimeve, të lidhura me to, si dhe produktet e shërbimet, që u shërbejnë qëllimeve të mirëfillta ushtarake;
b) marrëveshjet dhe kontratat në fushën e blerjeve, që përmbajnë informacion, ekspozimi i të cilit është në kundërshtim me interesat e sigurisë kombëtare.
2. Blerjet e përcaktuara sipas pikës 1 të këtij vendimi, bëhen nga Ministria e Mbrojtjes me ministritë homologe dhe strukturat e tyre të varësisë, të vendeve anëtare të NATO-s ose me subjektet përkatëse, me të cilat këto vende realizojnë blerje për nevojat e tyre, me kushtet, çmimet e standardet, që ato zbatojnë për forcat e tyre të armatosura.
3. Procedurat me subjektet e përmendura në pikën 2 të këtij vendimi ose me subjekte të tjera, sipas vlerësimit të Ministrisë së Mbrojtjes, zbatohen edhe kur lind nevoja për blerje mallrash të të gjitha llojeve, në raste të veçanta, si fatkeqësi natyrore, konflikte të armatosura, operacione luftarake, stërvitje ushtarake dhe pjesëmarrje në misione ushtarake jashtë shtetit, ku marrin pjesë dhe Forcat tona të Armatosura.
4. Analiza, studimi e klasifikimi i mallrave, sipas pikës 1 të këtij vendimi, kryhet nga komisioni i kërkesave për sisteme e pajisje luftarake, i ngritur pranë Shtabit të Përgjithshëm të Forcave të Armatosura.
5. Për realizimin e procedurave për këto blerje Ministria e Mbrojtjes raporton, në mënyrë të hollësishme, në fund të çdo viti, në Këshillin e Ministrave. 
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha


Vendim
Nr.522, datë 8.8.2007

PËR LEJIMIN E KALIMIT TRANSIT TË NJË KONTIGJENTI USHTARAK SLLOVEN PËRMES TERRITORIT TË REPUBLIKËS SË SHQIPËRISË

Në mbështetje të nenit 100 të Kushtetutës dhe të neneve 16, pika 2, 17, 18 e 19 të ligjit nr.9363, datë 24.3.2005 “Për mënyrën dhe procedurat e vendosjes dhe kalimit të forcave ushtarake të huaja në territorin e Republikës së Shqipërisë, si dhe për dërgimin e forcave ushtarake shqiptare jashtë vendit”, me propozimin e Ministrit të Mbrojtjes, Këshilli i Ministrave
VENDOSI:

1. Lejimin e kalimit transit të një kontingjenti ushtarak slloven përmes territorit të Republikës së Shqipërisë, në itinerarin Qafë-Thanë – Porti i Durrësit – Aeroporti Rinas, në periudhën 10 gusht – 10 shtator 2007.
2. Kalimi transit do të bëhet i ndarë në faza, si më poshtë vijon: 
- Në datën 11.8.2007, do të vijnë në portin e Durrësit, 10 (dhjetë) kamionë të rëndë ushtarakë për të shkuar, në të njëjtën ditë, në Kosovë.
- Në datën 16.8.2007, do të kalojnë 2 (dy) autokolona, të përbëra nga 17 (shtatëmbëdhjetë) dhe 11 (njëmbëdhjetë) mjete, të cilat do të imbarkohen në anije në portin e Durrësit. 22 (njëzet e dy) shoferë do të shkojnë në Aeroportin e Rinasit për të fluturuar për në Slloveni, ndërsa pjesa tjetër e shoferëve do të rikthehen në Kosovë, me një autobus slloven, të shoqëruar nga një kamion i rëndë i mirëmbajtjes, i cili do të jetë pjesë e autokolonës së dytë.
- Në datën 23.8.2007, do të kalojnë 2 (dy) autokolona, të përbëra nga 16 (gjashtëmbëdhjetë) dhe 17 (shtatëmbëdhjetë) mjete, të cilat do të imbarkohen në anije, në portin e Durrësit. Shoferët e mbetur do të shkojnë në aeroportin e Rinasit, për të fluturuar për në Slloveni. Kamioni i rëndë i mirëmbajtjes do të rikthehet në Kosovë.
- Në datën 30.8.2007, do të kalojnë 2 (dy) autokolona të përbëra nga 18 (tetëmbëdhjetë) dhe 16 (gjashtëmbëdhjetë) mjete, të cilat do të imbarkohen në anije në portin e Durrësit. 68 shoferë do të shkojnë në Aeroportin e Rinasit, për të fluturuar për në Slloveni. Kamioni i rëndë i mirëmbajtjes do të rikthehet në Kosovë.
- Në datën 3.9.2007, do të mbërrijnë në portin e Durrësit, 9 (nëntë) kamionë të rëndë ushtarakë, të pangarkuar, për të shkuar, në të njëjtën ditë, në Kosovë.
- Në datën 6.9.2007, do të kalojnë 3 (tri) autokolona, të përbëra nga 18 (tetëmbëdhjetë) mjete secila, të cilat do të imbarkohen në anije, në portin e Durrësit. Shoferët e mbetur do të shkojnë në Aeroportin e Rinasit, për të fluturuar për në Slloveni.
3. Procedurat për hyrjen, qëndrimin dhe daljen e këtyre trupave në/nga Republika e Shqipërisë janë parashikuar në marrëveshjen ndërmjet palëve të Traktatit të Atlantikut të Veriut, për statusin e forcave, nënshkruar në Londër, më 19 qershor 1951, të marrëveshjes ndërmjet shteteve palë në Traktatin e Atlantikut të Veriut dhe shteteve të tjera, që marrin pjesë në Partneritetin për Paqe, përsa i përket statusit të forcave të tyre, nënshkruar në Bruksel, më 10 janar 1994, si dhe të protokollit shtesë për marrëveshjen ndërmjet shteteve palë në Traktatin e Atlantikut të Veriut dhe të shteteve të tjera, pjesëmarrëse në Partneritetin për Paqe, përsa i përket statusit të forcave të tyre, ratifikuar me ligjin nr.8034, datë 22.11.1995.
4. Kontingjenti slloven gjatë itinerarit të lëvizjes, të shoqërohet nga njësi të armatosura të Forcave të Armatosura të Republikës së Shqipërisë.
5. Ngarkohet Ministria e Mbrojtjes për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Sali Berisha


VENDIM
Nr.524, datë 15.8.2007

PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI MINISTRISË SË FINANCAVE, PËR DREJTORINË E PËRGJITHSHME TË DOGANAVE

Në mbështetje të nenit 100 të Kushtetutës dhe të neneve 8, pika 3 e 13 të ligjit nr.8743, datë 22.2.2001 “Për pronat e paluajtshme të shtetit”, të ndryshuar, me propozimin e Ministrit të Brendshëm, Këshilli i Ministrave
VENDOSI:

1. Miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Financave, për Drejtorinë e Përgjithshme të Doganave, sipas listës, që i bashkëlidhet këtij vendimi dhe është pjesë përbërëse e tij.
Lista përbëhet nga 16 (gjashtëmbëdhjetë) fletë dhe përfundon me numrin rendor 14 (katërmbëdhjetë).
2. Ngarkohen Ministri i Brendshëm, Drejtori i Përgjithshëm i Doganave dhe Kryeregjistruesi i Republikës së Shqipërisë për zbatimin e këtij vendimi. 
Ky vendim hyn në fuqi menjëherë.

KRYEMINISTRI
Sali Berisha

